KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE

ELi osalemine 2015. aastal Milanos toimuval maailmanäitusel „Planeedile toidu ja eluks vajaliku energia tagamine”

1. Sissejuhatus ja kontekst

1. maist kuni 31. oktoobrini 2015 toimub Milanos maailmanäitus EXPO 2015, mille teema on: „Planeedile toidu ja eluks vajaliku energia tagamine”. Selle maailmanäituse eesmärk on astuda oluline samm jätkusuutlikkust ja toiduga seonduvat käsitlevas arutelus ning luua platvorm nende küsimustega seotud poliitiliste arutelude ja algatuste jaoks. Osavõtust on juba teatanud rohkem kui 120 riiki, mis tõendab, et huvi näituse vastu on suur.

Kokku oodatakse maailmanäitusele 20 miljonit külastajat. Ürituse näol on tegemist suurepärase võimalusega teavitada Euroopa ja muu maailma kodanikke näitusel käsitletavatest olulistest teemadest ning kodanikega suhelda. Lisaks oodatakse, et internetis külastab maailmanäitust miljard kasutajat, suurendades sellega veelgi näituse mõju.

EXPO on alati olnud suur rahvusvaheline üritus, kus riigid, erasektori sidusrühmad ja organisatsioonid tutvustavad endid, oma tegevust ja saavutusi seoses maailmanäituse temaatikaga. Lisaks kultuurisündmusele on kavandatav EXPO ka poliitiline ettevõtmine, kus kohtuvad riigid ja rahvusvahelised organisatsioonid, et arutada üha teravamaid jätkusuutlikkus- ja toiduküsimusi. Euroopa Liit peaks püüdma saavutada selles ülemaailmses arutelus võtmerolli ja kasutama võimalust, et teha tõhusat koostööd nii riiklike kui ka erasektori sidusrühmadega.

Euroopa institutsioonid on aktiivselt osalenud kõikidel varasematel ELis toimunud maailmanäitustel ning olnud kohal enamikel näitustel välismaal. ELi varasemast osalusest on teada, et sellisel üritusel võib olla oluline mõju sellele, kuidas kodanikud liitu tajuvad ja kuidas nad sellesse suhtuvad.

Nendest kaalutlustest lähtudes on komisjon aktiivselt uurinud osalemisvõimalusi. Käesolevas teatises, mis põhineb varasemaid maailmanäitusi hõlmaval ulatuslikul analüüsil, kirjeldatakse kavandatud eesmärke, praktilisi kaalutlusi ja soovitatavaid lähenemisviise, et tihedas koostöös komisjoni, Euroopa Parlamendi ja teiste huvitatud ELi institutsioonidega optimeerida ELi osalemist Milanos toimuval maailmanäitusel.

2. Euroopa Liidu osalemise eesmärgid ja oodatav kasu

Teavitamine

Maailmanäitus annab võimaluse jõuda miljonite külastajateni ja teavitada neid ELi peamistest saavutustest jätkusuutlikkus- ja toiduküsimustes. Näituse korraldamise aasta on ühtlasi aastatuhande arengueesmärkide programmi lõppaasta ning ühtlasi hakkab siis kehtima 2015. aasta järgset perioodi hõlmav ja säästva arengu eesmärkide saavutamist käsitlev raamistik. Esile tuleks tõsta Euroopa Liidu toetust ja edusamme nende eesmärkide saavutamisel ning samas tuleks selgitada, millised on liidu arvates eelseisvaid ülesanded ja kuidas on kavas need lahendada.

Lisaks jõuab 2015. aastal poole peale strateegia „Euroopa 2020” rakendamine ning EXPO on ideaalne võimalus tutvustada strateegia vahetulemusi maailmanäitusega seotud valdkondades ja liikmesriikide koostöötulemusi. Samuti saab teavitada strateegia „Euroopa 2020” rakendamisperioodi teise poole eesmärkidest, edendades positiivset suhtumist ELi poliitikasse ja selle mõistmist.

Praegu on käivitatud ka algatus nimetada 2015. aasta Euroopa arengukoostöö aastaks. Kui algatus osutub edukaks, oleks EXPO suurepärane teavitusplatvorm.

Euroopa Liit peaks levitama kogu territooriumil selget ja mõistetavat sõnumit asjaomaste ELi institutsioonide ühiste eesmärkide kohta jätkusuutlikkus- ja toiduküsimustes. Lisaks peaksid kõnealused ELi institutsioonid andma põhjalikumat teavet konkreetsete ja vastuoluliste teemade kohta, korraldades konverentse ja üritusi.

Poliitika kujundamine

Maailmanäitus on suurepärase võimalus korraldada kodanikega avatud ja tulevikku suunatud mõtetevahetus, mis oleks abiks poliitika edasisel kujundamisel. ELi osalus peaks olema midagi enamat kui pelgalt teabe jagamine, eesmärk peaks olema külastajaid kaasata ja luua võimalus aruteluks. Eelnevalt tuleks kindlaks määrata mõned olulised küsimused, mis ärgitaksid külastajaid kaasa mõtlema, ja uurida tuleks sihtrühmade reageeringut.

Selleks et veelgi tugevdada EXPO mõju edusammude toetamisel ning lahenduste leidmisel sellistes küsimustes nagu toiduainetega kindlustatus, toiduohutus, jätkusuutlikkus ning valdkonnas „Toit, rahu ja kultuur”, on korraldajad koostanud strateegiadokumendi,[1] mille EXPO 2015 peakomissar esitas 10. oktoobril 2012 riikide esindajatele.

Nimetatud dokumenti täiendatakse pidevalt. Ühelt poolt on selle eesmärk avaldada manifest, millele külastajad alla kirjutavad, et kaasata neid üksikisiku tasandil, ning teiselt poolt soovitakse kasutada võimalust üheskoos välja töötada edasine poliitika. Kuni maailmanäituse sulgemiseni saavad kõik osalejad anda oma panuse dokumendi koostamisse ning 2013. aasta jooksul esitab komisjon oma ettepaneku strateegiadokumendi esimese kavandi kohta.

Teavitustöö

Strateegiadokumendis esitatud neli valdkonda on olulised nii ülemaailmses kontekstis kui ka ELi poliitika jaoks ning mõjutavad ELi kodanike igapäevast elu. Tegemist on väga ulatuslike teemadega. Kui toiduga kindlustatus, nälg ja alatoitumine on üliolulised teemad eelkõige arengumaade jaoks, siis Euroopas tekitab üha enam muret rasvumine ja haigused, mille põhjuseks on ületarbimine või vähesest informeeritusest tulenev toiduvalik.

Viimase viieteistkümne aasta jooksul on ELi toidupoliitikas kesksele kohale tõusnud toiduohutuse tagamine ja selles on liit ülejäänud maailmale tõeliseks eeskujuks. ELi lähenemisviis on eeltingimus, et tagada oma kodanike ja tarbijate ohutus ning vundament, millele toetub ELi toiduainetööstuse ülemaailmne maine ja edu. Ka jätkusuutlikkus on ELi ja kogu maailma elanikkonna jaoks üha suurema tähtsusega küsimus, sest ressursside tõhusam kasutamine muutub aina olulisemaks, et tagada tulevaste põlvkondade heaolu, piirata kahjulikku keskkonnamõju ja käituda heaperemehelikult väheste veel olemas olevate loodusvaradega. Seda silmas pidades peaks ELi osalemise eesmärk olema mitte ainult tõsta teadlikkust ja suurendada teadmisi, vaid külastajatele tuleks pakkuda lahendusi jätkusuutlikkus- ja toiduprobleemide osas, neile tuleks anda võimalus oma eluviisi positiivses suunas muuta, näiteks vähendada toidu raiskamist ja tervislikumalt toituda.

3. Praktilised kaalutlused

Näituse ala asub Milanost loodes 1,1 miljoni m² suurusel pindalal. Maailmanäitus suudab ööpäevas vastu võtta 140 000 külastajat ja näituse ala kavandatakse piki kahte telge – „Decumanus” (1,5 km), kus asub umbes 70 riigi näitusepaviljoni ja „Cardus” (350 m), mis on reserveeritud Itaalia väljapanekule.

Maailmanäitus ehitatakse aruka linna põhimõttel, seal põimuvad uuenduslik disain ja uusim tehnoloogia, et tagada täielik interaktiivsus (nt kasutades virtuaalmaailma ja suhtlusvõrgustikke), ökodisain, arukas liikuvus, järjekordade haldamine, energiatõhusus ning jäätmete vähendamine ja ringlussevõtt. Sidususe tagamiseks järgitakse hoonete projekteerimisel ja ehitamisel rangelt ühtlustatud eeskirju.

Selleks et tagada mõjukus, pidev suhtlemine ja teabevahetus külastajatega kogu ürituse jooksul ning tugevdada ELi mainet rahvusvahelise poliitilise otsustajana, peab EL olema seal füüsiliselt kohal kogu maailmanäituse ajal.

Itaalia korraldajad on pakkunud Euroopa Liidule parimat asukohta Itaalia paviljonis. See asub Carduse teljel Palazzo Italia ja Lake Arena vastas, kus toimub enamik ametlikest, kultuuri- ja vaba aja üritustest. Kuna tegemist on maailmanäituse kõige külastatavama alaga, peaks see suurendama ka ELi näituseala tähtsust.

ELi jaoks on esialgu reserveeritud 1 500 m² kolmel korrusel. Esimesele korrusele on kavandatud väljapanekuala, teisele koosoleku- ja konverentsiruumid ning kolmandale vabaõhuterrass. Kuna lähedal asub Palazzo Italia, kus on konverentsikeskus, mida saab samuti kasutada ELi ürituste korraldamiseks, võimaldaks see vähendada ruumivajadust ja hoida kokku kulusid.

Lisaks ELi väljapanekule Carduse teljel, võiks EL olla esindatud ka näituseala muudes piirkondades digitehnoloogiavahendite abil. Digitehnoloogiat saaks kasutada ka koostoime ja sünergia loomisel EXPO virtuaalkeskkonnas. Hinnanguliselt oodatakse Interneti vahendusel maailmanäitusele 1 miljardit külastajat. Võttes arvesse EXPO 2015 uuenduslikku tehnoloogiataset, erineb see täielikult kõigist eelnevatest maailmanäitustest. Külastajad saavad oma marsruudi veebisaitide, mobiilirakenduste ja arukate tehnoloogialahenduste abil eelnevalt kavandada. Seega on oluline töötada välja uued arukad rakendused külastajatega suhtlemiseks ja nende kaasamiseks ka väljaspool Euroopa Liidu näituseala.

Eelarve

Praeguseid eelarvepiiranguid arvesse võttes kavandatakse ELi näituseala suuruseks Milano maailmanäitusel vaid 1 500 m². Seda on poole vähem kui Hannoveri[2] maailmanäituse ajal.

Itaalia korraldajate poolt ELi institutsioonidele reserveeritud näitusealaga seotud eelarve on ligikaudu 10 miljonit eurot, mis jaotatakse 2014. ja 2015. aasta peale. Arvestades, et maailmanäituse teema on põllumajandus ja jätkusuutlikkus, tuleks vahendid võtta peamiselt asjaomaselt eelarverealt. Temaatiliste ürituste ja näituste korraldamiseks tuleks 2015. aastal võtta olemasoleva või kavandatud eelarve raames kasutusele lisavahendeid.

4. Esialgsed ettepanekud ELi osalemise kohta

On esmatähtis, et Euroopa Liit edastaks lihtsa sõnumi, milles tõstetakse esile ELi olulist rolli toiduvaldkonnas. Varasemate maailmanäituste kogemusest on teada, et kodanikud külastavad mitut paviljoni, peatuvad igas neist vaid viivuks ning neile jäävad meelde vaid mõned olulisemad ideed. Samuti tuleb märkida, et sõnumi väljatöötamisel tuleb silmas pidada pikemat perspektiivi, võttes arvesse, et 2015. aastaks võivad praegused valupunktid asenduda uutega. Sõnum peab olema arusaadav ka tavainimesele ning ideaaljuhul peaks seda enne maailmanäitust katsetama sihtrühmal.

Sõnumi koostamisel ja peadirektoraatide korraldatavate ürituste puhul võiks lähtuda järgmistest ELi algatustest ja poliitikasuundadest jätkusuutlikkus- ja toiduküsimustes.

– Maailmanäituse peateema on põllumajandus. See on valdkond, kus Euroopa Liit on eriti aktiivne, eelkõige ühise põllumajanduspoliitika, aga ka paljude muude poliitikameetmete kaudu. Näiteks oleks huvitav jälgida rahvusvahelise peretalunduse aasta (2014) tulemusi ja üksikasjalikult uurida põllumajandusühistute tegevust ning keskenduda analoogsete koostöövormide väljaarendamisele arengumaades, eriti Aafrikas.

– Toiduga seotud tootmisharud on ELi majanduse alus. .Euroopa Liit on maailma suurim eksportija selles valdkonnas ning toiduainetööstus on ligikaudu 1 triljoni euro suuruse aastakäibega ELi suurim tööstusharu, kus töötab rohkem kui 4 miljonit inimest. ELi aktiivne esindatus EXPO-l on oluline, et kujundada selle valdkonna tulevikuga seotud poliitilist arutelu ja võimalikke strateegiaid ning seeläbi veelgi suurendada tööstuse konkurentsivõimet ja eksporti.

– EL on maailma suurim arenguabi andja ning maailmanäitus võimaldab tutvustada Euroopa kodanikele ja kogu maailmale, kuivõrd ulatuslikke meetmeid võetakse maailma kõige haavatavamate piirkondade kindlustamisel toidu ja toitainetega. Toiduga kindlustamise teema raames tuleks EXPO-l keskenduda toidujäätmete tekkega seonduvale. Kuigi nälg on endiselt väga suur ülemaailmne probleem, eriti arengumaades, läheb inimtoiduks ettenähtud toodetest kogu maailmas igal aastal raisku 40 %. EL toetab kohustuste võtmist selles valdkonnas ning on seadnud eesmärgiks vähendada raisatava toidu kogust 2020. aastaks poole võrra. Koos sidusrühmadega on konkreetne tegevus selles suunas juba alanud ning maailmanäitusel on võimalus näidata tulemusi ja tutvustada parimaid tavasid.

– Toit on osa meie ühisest ja mitmekülgsest kultuuripärandist, see on nn euroopaliku elustiili ülemaailmne võrdkuju. Selles on oma osa ELi poliitikameetmetel, mis pööravad erilist tähelepanu toiduohutusele ja toidu kvaliteedile. Toiduohutuse tagamisel toetub EL teaduspõhisele lähenemisviisile, eristades selgelt riskihindamist ja -juhtimist ning liidu eeskuju tunnustatakse kogu maailmas. Seoses toidu kvaliteediga tuleb märkida, et tänapäeva terviseteadlikus ühiskonnas muutub kvaliteet järjest olulisemaks ning üha selgem on toidu ja tervise vaheline seos. Ka selle valdkonnaga seotud aruteludes on Euroopa Liidul juhtroll. Tervisliku toitumise edendamiseks toetatakse haridus- ja poliitikameetmeid, mis põhinevad ühtaegu nii sidusrühmade aktiivsel osalusel kui ka tarbijate teavitamisel.

– Keskkonnasäästlikkus, mis on muutumas ülemaailmseks prioriteediks ja ühiskonna üha suuremaks murelapseks, on toiduvaldkonnaga tihedasti seotud. Esile tuleks tõsta ELi saavutusi tõhusa energiakasutuse ja keskkonnasäästliku energiatootmise alal. Lähtudes maailmanäituse teemavalikust, võiks uurida, missugust mõju avaldab nn säästva energiakasutuse algatus, mis käivitati 2012. aastal.

– Suurepärane võimalus oleks lähtuda EXPO väljapanekus ELi tegevusest ja saavutustest teadusuuringute ja innovatsiooni valdkonnas. Näiteks saaks EXPO teadusprogrammi raames tutvustada ELi raamprogrammidest toetust saanud selliste mahukate teadus- ja arendusprojektide tulemusi, mis on olulised toiduga seotud valdkondade ja põllumajanduse tuleviku seisukohast.

EXPO kultuuri- ja teadusüritused

Maailmanäitus on osalejate jaoks erakordne võimalus korraldada kultuuri- ja teadusüritusi (konverentsid, seminarid, ajutised näitused jne). Euroopa Liit saaks seal veelgi rohkem rõhutada olulisi sõnumeid, paremini teavitada inimesi ja soodustada mõttevahetust nendega. Üritused tuleb pikalt ette valmistada, et tulla toime eelarvepiirangute ja suure töömahuga ning saavutada nende maksimaalne mõju.

2015. aastaks juba kavandatud asjakohaste ürituste puhul võiks muude paikade asemel kaaluda toimumiskohana Milano maailmanäitust.

Seoses teadusüritustega tuleks meeles pidada, et Ispras, st ainult 60 km kaugusel EXPO toimumiskohast, asub Euroopa Komisjoni Teadusuuringute Ühiskeskus, mille koosseisu kuulub mitu katselaborit, sealhulgas toiduga kokkupuutuvate materjalide ning geneetiliselt muundatud toidu ja sööda ELi referentlaborid. Mõned Teadusuuringute Ühiskeskuse teadusuuringud nt veemajanduse, kliimamuutuse, maakasutuse, kõrbestumise, biokütuste jm valdkonnas on tihedalt seotud maailmanäituse teemadega. Maailmanäituseks valmistudes on kasulik teada, et Teadusuuringute Ühiskeskus ehitab praegu uut külastuskeskust, kus saaks vastu võtta rohkem külastajaid. Teadusuuringute Ühiskeskus pakub oma tuge ja taristut teistele institutsioonidele, kes soovivad maailmanäituse raames korraldada Ispras kohtumisi ekspertidega. Huvitatud ekspertide ja teadlaste jaoks, kes soovivad külastada Ispras asuvat Teadusuuringute Ühiskeskust, saaks luua korrapärase bussiühenduse.

5. Järeldused ja meetmed, mis tuleb võtta

2015. aastal Milanos toimuv maailmanäitus on ELi jaoks ainulaadne võimalus tugevdada oma rolli rahvusvahelise partnerina tulevastes jätkusuutlikkus- ja toidualastes algatustes, suhelda kodanikega ning tutvustada neile sellekohaseid varasemaid saavutusi ja tulevikueesmärke. Selleks et tegevuse mõju oleks võimalikult suur, peaks ELil olema oma väljapanek, mis suurendaks liidu nähtavust. Itaalia näitusekorraldajad on teinud ettepaneku rentida neilt väljapanekuala.

Selleks et rahalisi vahendeid võimalikult hästi ära kasutada, tuleks ELi osalemist hakata varakult kavandama ja võtta arvesse praeguseid eelarvepiiranguid. Seda silmas pidades teeb komisjon ettepaneku vähendada ELi näitusepinda poole võrra võrreldes 2000. aastal Hannoveris korraldatud maailmanäitusega. ELi osalemise põhieelarve on ligikaudu kümme miljonit eurot, mis jaotatakse 2014. ja 2015. aasta peale. Teemaaürituste ja näituste korraldamiseks on 2015. aastal rakendatava või kavandatud eelarve raames vaja täiendavaid vahendeid.

Komisjon kutsub Euroopa Parlamenti ja teisi huvitatud ELi institutsioone üles tegema komisjoniga tihedat koostööd ning tutvustama avalikkusele ELi ühist lähenemisviisi ja ühtset poliitilist sõnumit, et saavutada maailmanäitusel parim tulemus.

* * *

[1] http://www.padiglioneitaliaexpo2015.com/RLExpoImpaginatocompleto.pdf.

[2] 2010. aasta maailmanäitusel Shanghais asus ELi näituseala Belgia paviljonis. .